Rijeka, 10. studenog 2020.g.

**OBJAVA ZA MEDIJE**

**POČELE PRIJAVE NA BESPLATNE NESVAKIDAŠNJE MAJSTORSKE RADIONICE ZA MLADE**

**SUSJEDSTVA TURNIĆ - MLAKA EPK**

**U sklopu programa susjedstva Turnić – Mlaka, jednog od 27 susjedstava Europske prijestolnice kulture, započele su prijave na nesvakidašnje besplatne radionice za mlade od 16 do 24 godine starosti, koje će se održavati tijekom studenog i prosinca ove godine.**

Majstorske radionice i praksa se provode u **MIT Labu**, u Ulici Milutina Barača 32 u Rijeci, **novom znanstveno-umjetničkom Dnevnom boravku susjedstva Turnić - Mlaka EPK**.

MIT (Mlaka i Turnić) Lab **otvoreni je laboratoriji i pilot program** u kojem se **u partnerstvu različitih organizacija i pojedinaca provodi program za mlade kojim se na inovativan i interaktivan način objedinjavaju znanja i alati iz područja inovacija, robotike, analogne fotografije, radio-amaterizma i raznih drugih tema**. Program se provodi kroz tri cjeline: **Majstorske radionice i praksu** kroz koje sudionici uz direktan rad s mentorima rade na određenoj temi producirajući vlastiti rad za finalnu prezentaciju/izložbu, zatim **Dane otvorenih vrata** za vrijeme kojih zainteresirana javnost može posjetiti studija i vidjeti radne procese te kroz **Završnu izložbu** radova mentora i sudionika.

Polaznike očekuju sljedeće radionice: **Dizajn i (d)okolica – osnove grafičkog dizajna**, **Hrana kao znanstveni eksperiment**, **S.o.U.N.d ili kako nastaje zvukopis**, **Bionički oblici – radionica pneumo-robotike**, **Turnić we have a problem – škola radio valova** i **AFFK - Analogni foto film klub – radionica analogne fotografije**.

Točni termini radionica bit će određeni naknadno, u dogovoru i suradnji s prijavljenim polaznicima te usklađeni s ostalim obvezama polaznika i mentora.

**Prijave za radionice potrebno je poslati na e-mail adresu:** [**maja.pratengrazer@rijeka2020.eu**](mailto:maja.pratengrazer@rijeka2020.eu)**, najkasnije do 15. studenog 2020.g.** Prijava treba sadržavati **ime i prezime, kontakt, godinu rođenja, školu/fakultet i naziv programa na koji se polaznik prijavljuje**. Prijave se primaju **do popunjenja mjesta**, s time da je zbog aktualnih epidemioloških mjera rad ograničen na male grupe s maksimalno **od 5 do 8 polaznika**.

Radionice će trajati ukupno između 16 i 20 sati, uključujući i produkciju završnih radova i izložbenih projekata, ovisno o kompliciranosti izvođenja određenog rada, a svaki od polaznika dobiva diplomu o uspješnom i redovnom polaženju majstorskih radionica i specijalnih predavanja.

Po završetku praktičnog dijela svi sudionici sa svojim radovima sudjeluju u završnoj izložbi u sklopu programa Dana susjedstva Turnić-Mlaka Europske prijestolnice kulture.

**Dani otvorenih vrata MIT Laba**

Kako bi svi zainteresirani detaljnije informacije o radionicama mogli dobiti na jednom mjestu, susjedstvo Turnić – Mlaka organizira **Dane otvorenih vrata MIT Laba, na adresi Ulica Milutina Barača 32 u Rijeci,** **svakog sljedećeg petka u** **studenom** (13., 20. i 27. studenog) **od 12 do 17 sati.** Na Danima otvorenih vrata moguće je p**osjetiti MIT prostore i upoznati se s mentorima, polaznicima i njihovim radom**.

**Detaljnije informacije o majstorskim radionicama**

1. **Dizajn i (d)okolica**

**Mentor:** Leo Kirinčić

Vizualni jezik i čitanje slike, simbola, boja, tipografija važno je znanje danas, u svijetu brzog čitanja istih. Kako bi stvarali vizualni jezik budućnosti polaznici kreću od osnova dizajna u (d)okolici.

Grafički jezik i dizajn istinski je suradnički prostor u kojem zajednički stvaraju dizajneri, pisci, tipografi, ilustratori, tiskari i drugi kreativci. Na koji način ideja postaje vidljiva ili kako inovacija prelazi u vizualni oblik tek je početak oblikovanja znanja o vizualnoj komunikaciji.

**Cilj radionice i prakse je upoznati polaznike s osnovama grafičkog oblikovanja**. Polaznici će kroz niz vježbi i diskusija savladati **osnove vizualne kulture i komunikacije**. Radionice se provode u nekoliko faza koje uključuju predavanja i diskusije, vježbe i istraživanja nakon čega se izvodi završni izložbeni rad.

1. **Hrana kao znanstveni eksperiment**

**Mentori:** Luka Rodela, Natalija Stefanović

**Studija o hrani koja osnažuje kroz filozofski i znanstveni diskurs** te uz praktični dio koji pojašnjava **kemijska svojstva namirnica, proizvodnju i ekonomiju koja okružuje prehrambenu industriju, tehnologije i procese pripreme**. Program u fokus stavlja i **socijalno-političke aspekte hrane i hranjenja**. Političnost hrane podrazumijeva ne samo politiku i regulative vezane za proizvodnju i distribuciju hrane već i sve aspekte produkcije, kontrole, regulacije, inspekcije, distribucije i konzumacije, od komercijalno uzgojene do samostalne slobodne proizvodnje. Dotaknut će se teme poput ***fair trade* pokreta** kojim se pokušava pomoći malim proizvođačima zemalja u razvoju kako bi bili prisutni na međunarodnom tržištu i problematike istog, koncept ***dumpster divinga*** ili ***Food Not Bombs*** svjetskog pokreta koji ukazuje na posljedice neravnomjerne proizvodnje, distribucije kao i ogromnih količina hrane koje se bacaju.

**Napomena**: Zbog epidemioloških mjera radionice će biti snimane i odvijat će se bez prisustva polaznika. Kroz program će se formirati radio-emisija.

1. **S.o.U.N.d ili kako nastaje zvukopis?**

**Mentori:** Luka Rodela, Toni Jelenić

Ne tako davno, kada su 70-ih godina prošlog stoljeća neki tadašnji klinci počeli stvarati u potpuno novom digitalnom okruženju, imali su samo ideju o neograničenim mogućnostima nastajanja zvuka. Na početku je tehnologija kaskala za idejama, potom je tržište diktiralo korištenje istih, dok su danas ljudi u situaciji relativne demokratičnosti korištenja digitalnog softwarea.

**Kako koristiti dostupne elektroničke uređaje i aplikacije u svrhu stvaranja zvuka i glazbe** osnovno je pitanje s kojim će **svaki od sudionika stvoriti možda svoje prvo zvučno djelo**, svoj prvi zvukopis. Što znači S.o.U.N.d otkrit mentori radionice Toni Jelenić i Luka Rodela koji će polaznike podučavati u **osnovama DAW** (digital audio workstation) **programa** – FL studio uz nezaobilazne **osnove glazbene teorije** radi lakšeg razumijevanja različitosti pojedinih žanrova i stvaranja istih. Kroz radionički pristup sudionici će savladati **samostalno snimanje zvukova, unos u program, i produkciju i miksanje zvukova**. Drugim riječima **svatko će steći zanat kojim će moći napraviti pjesmu ili glazbenu kompoziciju**. Uz savladavanje softvera i teoretskog dijela, nezaobilazni su i glazbeni instrumenti, ali i drugi elementi važni u nastajanju zvukova i glazbe, poput MIDI kontrolera (KORG padKontrol), mikrofona (RODE NT1) , midi syntha (Icon i-keyboard) i drugih.

1. **Bionički oblici – radionica pneumo-robotike**

**Mentor:** Davor Andrić, Arhitektonski fakultet, Zagreb

Pneumo-robotika sama po sebi je avantura. Ako se tome doda i arhitektonska protetika, dobiva se majstorska radionica inovativnih laganih konstrukcija koje svojom funkcijom i oblikovanjem imaju potencijal podizanja kvalitete života i kretanja u gradskom prostoru.

Rijeka je iznimno zahtjevan grad za pješake, a zamislite da ti pješaci još nose neki teret, ili voze dječja kolica ili se teže kreću jer su već u poznim godinama, a prepreke su brojne. Neki prostori traže prilagodljiva rješenja za poboljšanje drugih aspekata korištenja. **Ova majstorska radionica platforma je za one čije ideje tek dolaze i koji će ovaj grad, a možda i neke druge gradove unaprijediti svojim idejama i pomoći da budu pristupačniji i ugodniji za korištenje**.

Pneubotske funkcionalne konstrukcije i instalacije lagane su prilagodljive konstrukcije. Kroz radionicu će se istraživati **inovativni načini natkrivanja, zasjenjenja, ograđivanja** ili neke druge funkcije i intervencije. Ovisno o angažmanu i interesu sudionika fokus će biti na idejama i temama te rješenjima konkretnih arhitektonskih i urbanih situacija prema kojima se pokaže najviše interesa.

1. **Turnić we have a problem – škola radio valova**

**Mentori**: članovi Radio kluba Kvarner Rijeka

Radioamaterizam (engl. *hamradio*, *amateur radio*) je hobi unutar tehničke kulture kojim se bavi oko 6 milijuna ljudi širom svijeta. Radio operator, koji se još naziva i *ham* ili radioamater, koristi suvremenu radijsku opremu za komunikaciju s ostalim radioamaterima za javne potrebe, rekreaciju ili vlastito unapređenje. Radioamaterski operatori održavaju bežičnu komunikaciju s prijateljima, članovima obitelji ili pak potpunim strancima te često pomažu svojim zajednicama u svrhu održavanja komunikacija u kriznim situacijama (nesreće, katastrofe), a usput povećavaju svoje znanje radijske i elektroničke teorije.

MIT Lab školica ugostit će riječki radio klub Kvarner čiji članovi kroz program „Turnić we have a problem“ počinju neuobičajenu edukaciju zamišljenu kroz nekoliko aktivnosti: **osluškivanje zvukova dubokog svemira i pripreme za radio-spajanje s međunarodnom svemirskom stanicom ISS**. Ovo iznimno korisno znanje budućnosti uvodno će nam pojasniti **radio-amaterizam u zemaljskim i satelitskim komunikacijama**.

1. **AFFK - Analogni foto film klub**

**Mentori**: Ana Jurčić, Romano Perić, Stephany Štefan, Gregor Bogdanović

Tehnološka pismenost otpočinje razlikovanjem analognog i digitalnog pa tako i u fotografiji. Digitalne kamere možda su preuzele su svijet, ali zasigurno nisu preuzele znanje s kojim svatko može stvoriti svoju kutiju u koju će kroz mali otvor ući svjetlo i napraviti fotografiju. Analogna fotografija koristi filmove, negative, optiku i kemijske reakcije i zapravo predstavlja prvi primjer analogne tehnologije. Ovo je još jedno od iznimno važnih znanja budućnosti.

Radionica fotografije bit će podijeljena u tri dijela kako bi polaznici što kvalitetnije savladali **vještinu rada u području crno-bijele analogne fotografije**. Prvi dio obuhvaća **upoznavanje s različitim sistemima foto aparata, njihove dijelove, način rada, vrste i svrhe te osnove analogne fotografije** kako bi se sudionici upoznali s opremom koju će koristiti, a i procesom **razvijanja fotografija**. Obavezan je i **uvod u fotografiju i osnovna načela kadriranja, kompozicije, ekspozicije, oštrine i brzine zatvarača**. Kroz drugi dio školice fokus će biti na **praktičnom iskustvu fotografiranja**. Kroz foto-šetnju ili snimanje u studijskim uvjetima polaznici će na zadanu temu napraviti određen broj fotografija koje će potom sami **razviti u tamnoj komori i uvećati na papiru različitih formata**, uz obavezno **savladavanje terminologije razne opreme, potrepština i kemijskih procesa te protokola sudioničkog korištenja i boravljenja u tamnoj komori**. Treći dio radionice priprema je i postav **završne izložbe**. Ovisno o angažmanu i interesu sudionika teme i sadržaj fotografija razvijati će se kroz direktan rad s mentorima.

**Susjedstvo Turnić – Mlaka EPK: Centar svemira**

„**Centar Svemira**“ naziv je programa susjedstva Turnić - Mlaka Europske prijestolnice kulture koji se zbog prilagodbe novim Covid-19 okolnostima fokusira na djelovanje u području edukacije, inovacije, znanosti i umjetnosti. Kroz ovaj program spajaju se dvije riječke četvrti povezane urbanim životom industrijskog nasljeđa modernizma i socijalizma te stvaranjem i razvojem riječke alternativne scene. Prisutnost i vidljivost tehničke kulture i industrijske zone s jedne strane, a radničkih naselja moderne visokogradnje s druge, program je tematski usmjeren ideji o budućnosti grada Rijeke, ali i budućnosti svijeta: povezuje lokalno i globalno kroz stvaranje prostora interakcije tehničke kulture, angažiranih umjetničkih praksi i znanosti u kontekstu zajednice, a s ciljem poticanja mladih na stvaranje novih sadržaja i promišljanja novih svjetova.

Partneri programa su **Savez udruga Molekula**, **In klub inovatora Rijeka**, **Radio klub Kvarner Rijeka**, **Srednja škola za elektrotehniku i računalstvo** te **Elektroindustrijska i obrtnička škola Rijeka**.

Europsko susjedstvo je[**The Camp**](https://thecamp.fr/en) iz Francuske, a partner **INA-INDUSTRIJA NAFTE, d.d.**

Unaprijed zahvaljujem na cjelovitoj objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42